Groot Gat-hond maak goeie vordering; aansoeke vir aanneming ontvangFoto: ER24EMS ‘n Video-onderhoud met ao John Seeley volg onderaan die berig. Die hond wat Saterdag gered is nadat sy bykans ŉ week gelede in die Groot Gat by Kimberley geval het, sterk aan by die veeartsenykundige kliniek van die dierebeskermingsvereniging (DBV). “Sy is veilig, maar uitgeput,” het ŉ woordvoerder van die Nasionale Dierebeskermingsvereniging (NDBV) bevestig. “Sy ontvang tans binne-aarse medikasie en die veearts hou haar dop.” Ao John Seeley van die polisie se soek- en reddingseenheid en die span van ER24 het tot die hond se redding gekom nadat hulle van haar penarie uitgevind het. Verskeie reddingspogings is sedert Vrydag aangewend, maar sy was Saterdag net ná 12:00 uiteindelik veilig op droë grond. Kurt Darren en sy vrou, Dunay, het vir ŉ helikopter betaal wat Saterdagoggend gepoog het om die hond te red. “Ons het meer as 100 aansoeke ontvang van mense wat haar wil aanneem,” het Mario van der Westhuizen en Clive McMillan van die DBV, wat op die toneel was, gesê. “Alle aansoeke sal nagegaan word en die beste huis sal vir haar gekies word.” Daar was glo selfs aansoeke uit Kanada om die hond aan te neem. Lees ook: Groot Gat-hond is gered! Groot Gat-hond: Reddingspoging duur voort Kurt Darren kom moontlik tot hond se redding Reddingspoging ná hond in Groot Gat beland